Alle partier i Flensborg Byråd undtagen det danske mindretal har stemt for et forslag om, at Flensborg skal henvende sig til Danmark for at få danskerne til at flytte det kommende vildsvinehegn ud af Kollund Skov.

Kort om vildsvinehegnet Frygt for afrikanske svinepest har fået regeringen og Dansk Folkeparti til at opsætte et halvanden meter højt vildsvinehegn langs den dansk-tyske grænse.

Hegnet bliver ca. 70 kilometer langt.

Der er afsat 80 millioner kroner til opsættelsen af hegnet - 30 millioner skal erhvervet selv komme med.

Hvis svinepesten konstateres i Danmark, stopper svineeksporten øjeblikkeligt.

Flensborg by har en servitut, der siger, at der ikke må bygges i skoven, og den fik Flensborg indført, da man solgte skoven tilbage i 2006.

- Vi beder overborgmesteren og forvaltningen om at sørge for, at vi får vores ret i Kollund Skov. Det er et signal om, at vi ikke vil lægge os ned og få frataget vores ret, siger CDU'eren Arne Rüstemeier.

Politikerne i Flensborg Byråd vil gå så langt og bede det tyske udenrigsministerium om hjælp.